CELEX: C2004/314/57
Language: el
Date: 2004-12-18 00:00:00
Title: Υπόθεση T-414/04: Προσφυγή της Ομοσπονδιακής Δημοκρατίας της Γερμανίας κατά της Επιτροπής των Ευρωπαϊκών Κοινοτήτων, που ασκήθηκε στις 11 Οκτωβρίου 2004

18.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 314/24
            
         Προσφυγή της Ομοσπονδιακής Δημοκρατίας της Γερμανίας κατά της Επιτροπής των Ευρωπαϊκών Κοινοτήτων, που ασκήθηκε στις 11 Οκτωβρίου 2004
   (Υπόθεση T-414/04)
   (2004/C 314/57)
   Γλώσσα διαδικασίας: η γερμανική
   Η Ομοσπονδιακή Δημοκρατία της Γερμανίας, εκπροσωπούμενη από τον C.-D. Quassowski, επικουρούμενο από τον δικηγόρο C. von Donat, άσκησε στις 11 Οκτωβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής που κοινοποιήθηκε με έγγραφο της Γενικής Διεύθυνσης «Περιφερειακή πολιτική» της 9.8.2004, καθόσον μείωσε την κοινοτική συμμετοχή από πόρους του Ευρωπαϊκού Ταμείου Περιφερειακής Ανάπτυξης στο λειτουργικό πρόγραμμα RESIDER II (1995-1999) για τη Βόρεια Ρηνανία-Βεστφαλία (ΕΤΠΑ αριθ. 94.02.10.036)/ARINCO αριθ. 94.DE.16.051) σε 72 794 851,67 ευρώ και αρνήθηκε την καταβολή του υπόλοιπου ποσού των 2 268 988,33 ευρώ στις γερμανικές αρχές,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την προσβαλλόμενη απόφαση η Επιτροπή μείωσε την κοινοτική συμμετοχή από πόρους του Ευρωπαϊκού Ταμείου Περιφερειακής Ανάπτυξης στο λειτουργικό πρόγραμμα RESIDER II (1995-1999) για τη Βόρεια Ρηνανία-Βεστφαλία (ΕΤΠΑ αριθ. 94.02.10.036)/ARINCO αριθ. 94.DE.16.051) σε 72 794 851,67 ευρώ και αρνήθηκε την καταβολή του υπόλοιπου ποσού των 2 268 988,33 ευρώ στις γερμανικές αρχές. Ο λόγος για τη μείωση είναι ότι οι δαπάνες για ορισμένα μέτρα που πρόβλεπε το πρόγραμμα ανήλθαν σε μικρότερο ποσοστό από ό,τι προβλεπόταν στο ενδεικτικό σχέδιο δαπανών του προγράμματος, ενώ οι δαπάνες για ορισμένα άλλα ανήλθαν σε μεγαλύτερο ποσοστό. Η αντιστάθμιση των μεν με τα δε δεν πραγματοποιήθηκε κάθε φορά εντός του ίδιου κεφαλαίου του προγράμματος, αλλά στο πλαίσιο της συνολικής συμμετοχής του ΕΤΠΑ στο πρόγραμμα αυτό.
   Προς στήριξη της προσφυγής της η προσφεύγουσα επισημαίνει ότι κατά το άρθρο 24 του κανονισμού 4253/88 (1) η μείωση της κοινοτικής συμμετοχής επιτρέπεται μόνο αν συντρέχει σημαντική αλλαγή της φύσης ή των συνθηκών εκτέλεσης της ενέργειας ή του μέτρου. Η προσφεύγουσα φρονεί ότι οι αλλαγές που επήλθαν στα ποσοστά των δαπανών δεν αποτελούν τέτοια σημαντική αλλαγή.
   Αν οι αλλαγές αυτές θεωρηθούν εντούτοις ως σημαντική αλλαγή, η προσφεύγουσα υποστηρίζει ότι υπάρχει συγκατάθεση της Επιτροπής, η οποία δόθηκε με τις «Κατευθυντήριες γραμμές της Επιτροπής για τη δημοσιονομική τακτοποίηση των λειτουργικών μέτρων (1994-1999) των διαρθρωτικών ταμείων» [SEC (1999) 1316].
   Η προσφεύγουσα ισχυρίζεται επίσης ότι η Επιτροπή δεν έκανε καμία χρήση της εξουσίας της, πράγμα που αποτελεί κακή χρήση της εξουσίας της, και ότι η προσβαλλόμενη απόφαση δεν είναι αιτιολογημένη.
   
      (1)  Κανονισμός (ΕΟΚ) 4253/88 του Συμβουλίου, της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (ΕΕ L 374, σ. 1).